ETNIČKA ZATVORENOST I (MEĐU)KULTURNA SMRT BiH

Bosna i Hercegovina kao jedina zemlja u svijetu koja je uređena kao republička, a da pri tom tako niti funkcioniše niti se definiše, predstavlja mrežu vrlo kompleksnih kako pravno-političkih tako i kulturnih normi. Sastavljena od dva entiteta (Republike Srpske i Federacije BiH) i tri tzv. konstitutivna naroda (Srba, Bošnjaka i Hrvata), manifestuje obilno istorijsko i kulturno naslijeđe. Sam konstrukt države daje naznake prisutnosti najmanje tri različite vjere pa je tako pored Jerusalima, Sarajevo jedini grad koji ima džamiju, pravoslavnu i katoličku crkvu te sinagogu udaljene jedne od drugih u rasponu od svega 100m. Kultura shvaćena u kontekstu fluidnog društvenog produkta bi u BiH imala da bude bogat i oplemenjujući segment života svakog subjekta, uslijed bliskog prisustva različitosti.

Nasuprot tome, ono što se zapravo dešava jeste etnička Zatvorenost. Iako je neupitna veza između kulturnog i političkog, smatram da je u BiH dominantni upliv političkog u kulturno doveo do izobličenja cjelokupnog javnog života. Želja za dominacijom na svakom, pa tako i kulturnom nivou na sve tri strane sva tri naroda gotovo je istisnula mogućnost adekvatne egzistencije ostalih „nekonstitutivnih“. Pored tog problema, problem Zatvorenosti doveo je do stava da se kao pozitivni i vrijedni spoznavanja markiraju samo oni kulturni odsječci čijih je subjekt kao pripadnik/ca nekog od naroda dio. Onaj drugačiji takođe biva najčešće svojevoljno (za)bačen u svoju drugu, treću ili možda četvrtu Zatvorenost bez naročite potrebe da iz nje izađe.

Primjer koji ću sada navesti približava razloge pasivnosti u pogledu neizlaska subjekta iz Zatvorenosti te samu Zatvorenost međukulturnih odnosa na lokalnom nivou, ali se on takođe može primijeniti i na entitetski. Naime, u zvanično ujedinjenom Mostaru koji je glede toga imao donesen čak poseban gradski Statut (nevažeći za ostale BiH gradove), komunikacija između Bošnjaka i Hrvata osim što je svedena na minimum, pretežno se ogleda u nemogućnosti postizanja bilo kakvog dogovora. Poznat je slučaj segregacije „Dvije škole pod jednim krovom“ gdje se u istom objektu obrazuju djeca bošnjačke i hrvatske nacionalnosti, fizički odvojena jedna od drugih. Jedna po federalnom, a druga po hrvatskom nastavnom planu i programu. Naravno, sa druge, odnosno treće strane i Republika Srpska ima sopstveni nastavni plan i program. Tako se, između ostalog, istovremeno širom zemlje uče istorija, historija i povijest. Problem koji proizilazi iz takvog i sličnih vođenja politike postaje problem individue koja biva inherentno bačena u okove Zatvorenosti mainstream etno-politike koja nastoji da pored forsiranja tradicionalističkog, uguši svaki eventualni budući međukulturni embrion. Političko zadire u kulturno do te mjere da do krajnjih granica determiniše kurs kretanja čime je na određeni način redukovan izbor individue. Svako odstupanje na indirektan način označeno je kao nepoželjno, te emitovano kao potencijalno ugrožavanje određenog etno-identiteta. Na taj način se subjekt koji želi da napusti Zatvorenost izmješta iz polja sigurnog na polje nesigurnog. To izmještanje podrazumijeva izloženost sa kojom mora da se nosi a koja se najčešće može okarakterisati kao neodobravajuća.

Uticaj opstinantnih mainstream etno-političkih elita doveo je do kulturne diktature, degradacije i inertnosti pojedinca kojem se sve ono s čim se svakodnevno sudara oportunistički predstavlja kao eksterno koje takvo treba i da ostane, ukoliko ono internoj politici ne odgovara. Problem naravno ne leži u njegovanju različitosti, već u stavu naspram nje i pasivnoj težnji da se ta različitost likvidira tako što će se njeno prisustvo i uticaj negirati do iznemoglosti. Postavlja se pitanje kako je moguć suživot sa drugačijim ukoliko se sav međusobni odnos svodi na distanciranje i uranjanje u Zatvorenost. Za početak bi trebalo uspostaviti komunikaciju sa različitim lišenu demagoško-pejorativnih predznaka i partikularizma. Taj odnos ne smije *a priori* biti shvaćen kao perniciozan, već kao intencija za bogaćenjem sopstvenog identiteta u smislu (samo)spoznavanja. Jer naposlijetku - ono što razlikuje jedan subjekt od drugog jeste ono što mu daje samosvijest, identitet. A budući da ljudska bića nemaju samo jedan apsolutni identitet, etnički je samo još jedan u nizu relativnih čiji uticaj na naše (su)živote valja preispitati s vremena na vrijeme.

Đulija Aćimović